[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2.3.2009

COM(2009) 94 végleges

Javaslat

A TANÁCS HATÁROZATA

a 2007. február 23-án Luxemburgban elfogadott, a mobil berendezésekkel kapcsolatos nemzetközi érdekekről szóló egyezmény sínpályához kötött járművekkel kapcsolatos kérdéseiről szóló jegyzőkönyvnek az Európai Közösség részéről történő aláírásáról

(előterjesztő: a Bizottság)

INDOKOLÁS

1. A javaslat célja

A Bizottság arra tesz javaslatot, hogy a Közösség írja alá a mobil berendezésekkel kapcsolatos nemzetközi érdekekről szóló egyezmény sínpályához kötött járművekkel kapcsolatos kérdéseiről szóló jegyzőkönyvet (a továbbiakban: a sínpályáról kötött járművekről szóló jegyzőkönyv vagy a luxemburgi jegyzőkönyv), amelyet a 2007. február 12. és február 23. között Luxemburgban rendezett diplomáciai konferencián fogadtak el, a Nemzetközi Intézet a Magánjog Egységesítéséért (UNIDROIT) és a Nemzetközi Vasúti Fuvarozásügyi Államközi Szervezet (OTIF) együttes égisze alatt. A diplomáciai konferencián 42 ország, valamint 11 nemzetközi szervezet vett részt. Az Európai Bizottság a 2003. február 28-án elfogadott tanácsi irányelv alapján, az Európai Közösség nevében részt vett a tárgyalásokon. Két tagállam – Luxemburg és Olaszország – a konferencia végén aláírta a jegyzőkönyvet.

2. A Fokvárosi egyezmény és a Sínpályához kötött járművekről szóló jegyzőkönyv

2.1. Alkalmazási kör

A mobil berendezésekkel kapcsolatos nemzetközi érdekekről szóló egyezményt (a továbbiakban: a Fokvárosi Egyezmény) és a légi járművekkel kapcsolatos kérdésekről szóló jegyzőkönyvet (a továbbiakban: a légi járművekről szóló jegyzőkönyv) a Fokvárosban 2001. október 29. és november 16. között tartott diplomáciai konferencián fogadták el.

Az egyezmény a mobil berendezéseknek a jegyzőkönyvekben megnevezett egyes kategóriáihoz – légi járművekhez, sínpályához kötött járművekhez, a világűrbe telepített eszközökhöz – kapcsolódó nemzetközi érdek (hitelbiztosítási megállapodás, tulajdonjog fenntartásával kötött megállapodás vagy lízingszerződés) alapítására és hatásaira vonatkozó egységes szabályokat állapít meg.

Az okmány a mobil berendezések valamennyi kategóriájára alkalmazandó jogi szabályokat megállapító alap-egyezményből, valamint az egyes berendezésfajtákra vonatkozó külön szabályokat tartalmazó egyedi jegyzőkönyvekből áll.

Az említett jegyzőkönyvek módosíthatják az egyezményt, ha a vonatkozó ágazat sajátosságai azt szükségessé teszik. Ennek megfelelően az adott jegyzőkönyv – nem pedig az egyezmény – az irányadó az egyes mobilberendezés-kategóriák tekintetében. A tagállamok kötelezettségei eltérőek az egyezmény alapján, attól függően, hogy melyik jegyzőkönyvhöz csatlakoznak. Az egyezmény csak a vonatkozó jegyzőkönyv hatálybalépését követően, és kizárólag annak részes felei között alkalmazható egy adott mobilberendezés-kategóriára. Ugyanakkor az egyezmény és a jegyzőkönyv együttesen, egységes okmányként olvasandó és értelmezendő.

Mivel a különböző jegyzőkönyvek egyedi kapcsolódási elveket írnak elő (pl.: a bejegyzés szerinti ország), az egyezmény abban az esetben alkalmazandó, ha az adós valamely szerződő államban található (3. cikk). Az egyezményben megállapított érdek (1. és 2. cikk) nem csak a nyilvántartásba vett vagyontárgyakra, hanem az azokhoz kapcsolódó jogokra és jövedelmekre is vonatkozik, továbbá a vonatkozó jegyzőkönyv előírhatja, hogy az egyezményt a vagyontárgy értékesítésére is alkalmazni kell (az egyezmény 41. cikke). Az adós nem teljesítése esetére (8–15. cikk) az egyezmény megerősíti a mobil berendezésekre vonatkozó egyesített dologi jogi érdek kedvezményezettjeinek jogait. Végül az egyezmény nemzetközi rendszert hoz létre a hitelezők számára, hogy bejegyeztessék a mobil berendezések különböző kategóriáira vonatkozó érdekeiket (16–26. cikk). A hitelezők bejegyzett érdeke elsőbbséget élvez (29. cikk).

A sínpályához kötött járművekről szóló jegyzőkönyv meghatároz bizonyos szabályokat a sínpályához kötött járműveket finanszírozó hitelezők egyes típusai – azaz az adós, a feltételes eladó vagy lízingbe adó – bejegyzett nemzetközi érdekeinek elsőbbségére és végrehajthatóságára vonatkozóan. Ezenfelül a jegyzőkönyv a hitelezők rendelkezésére bocsát külön mulasztási jogorvoslatokat (VII. cikk), valamint az adós fizetésképtelensége esetére három vagylagos jogorvoslatot (IX. cikk). A III. fejezetnek megfelelően létrehozzák a világhálón keresztül hozzáférhető nemzetközi hivatalt és a felügyelő hatóságot. Végül pedig a XXV. cikk bizonyos feltételekkel felhatalmazza a szerződő államokat, hogy nyilatkozatot tegyenek a közszolgálati kivételekről.

2.2. A sínpályához kötött járművekről szóló jegyzőkönyv célkitűzései

E jogi okmány célja, hogy elősegítse a nagy értékű, sínpályához kötött járművek finanszírozását azáltal, hogy olyan kivételesen erős garanciákat nyújt a hitelezőknek (hitel fejében értékesítők, valamint az ilyen értékesítéshez hitelt nyújtó intézmények), amelyek „feltétlen” elsőbbséget biztosítanak számukra a nemzetközi nyilvántartásban szereplő vagyontárgyak tekintetében.

A Közösség és főbb kereskedelmi partnerei részvételével létrejött jogi okmány, amely ösztönzi a vasúti ágazatba történő tőkeberuházást, valamint előmozdítja a valódi lízingpiac létrejöttét, minden bizonnyal nagy haszonnal jár majd az európai vasúti ágazat, a bankok és kormányok számára. A Közösségnek azonban alá kell írnia és meg kell erősítenie a sínpályához kötött járművekről szóló jegyzőkönyvet, mielőtt annak haszonélvezőjévé vallhatna.

3. Közösségi hatáskörök

A Fokvárosi Egyezmény és jegyzőkönyvei olyan vegyes megállapodások, amelyek részben tartoznak a Közösség kizárólagos hatáskörébe. A Bizottság 2002-ben két javaslatot nyújtott be a Fokvárosi Egyezménynek és a légi járművekről szóló jegyzőkönyvnek a Közösség részéről történő aláírása és megkötése tekintetében. 2008 júliusában a Bizottság e nemzetközi okmányoknak csupán a megkötésére vonatkozóan nyújtott be felülvizsgált javaslatot, mivel az azok aláírására rendelkezésre álló idő már letelt.

A Közösség joghatósággal rendelkezik a sínpályához kötött járművekről szóló jegyzőkönyv által szabályozott egyes kérdésekben, amelyek érintik a polgári és kereskedelmi ügyekben a joghatóságról, valamint a határozatok elismeréséről és végrehajtásáról szóló, 2000. december 22-i 44/2001/EK tanácsi rendeletet[1], a fizetésképtelenségi eljárásról szóló, 2000. május 29-i 1346/2000/EK tanácsi rendeletet[2], valamint a szerződéses kötelezettségekre alkalmazandó jogról szóló, 2008. június 17-i 593/2008/EK rendeletet (Róma I)[3]. Ezenfelül léteznek közösségi jogszabályok a sínpályához kötött járművekről szóló jegyzőkönyv által szabályozott azon kérdésekben, amelyek érintik a vasúti rendszer Közösségen belüli kölcsönös átjárhatóságáról szóló, 2008. június 17-i 2008/57/EK európai parlamenti és tanácsi irányelvet[4] (átdolgozott szöveg), valamint az Európai Vasúti Ügynökség létrehozásáról szóló, 2004. április 29-i 811/2004/EK rendeletet[5]. A fentiek miatt a tagállamok önállóan nem írhatják alá a sínpályához kötött járművekről szóló jegyzőkönyvet.

A Tanács 2003. február 28-án felhatalmazta a Bizottságot arra, hogy a Közösség nevében tárgyaljon a Luxemburgban megrendezett diplomáciai konferencián a sínpályához kötött járművekről szóló jegyzőkönyv azon rendelkezéseiről, amelyek a Közösség kizárólagos hatáskörébe tartoznak, és a közösségi jogot érintik.

A sínpályához kötött járművekről szóló jegyzőkönyv XXII. cikke szerint „regionális gazdasági integrációs szervezetek” aláírhatják, elfogadhatják, jóváhagyhatják ezt az okmányt, és csatlakozhatnak hozzá. A sínpályához kötött járművekről szóló jegyzőkönyv alkalmazásában „regionális gazdasági integrációs szervezet” az olyan szervezet, amely a jegyzőkönyv által szabályozott egyes kérdésekben hatáskörrel rendelkezik, és a jogi okmányt aláírhatja. Ez a fogalommeghatározás lehetővé teszi, hogy a Közösség aláírja ezt a jogi okmányt, amennyiben beszerzi a közösségi intézmények részéről szükséges jóváhagyást. A XXII. cikk (3) bekezdése szerint a „Szerződő Államról” vagy „Szerződő Államokról”, illetve „Részes Államról” vagy „Részes Államokról” tett említés – a szövegösszefüggésnek megfelelően – a Közösségre is vonatkozik.

A sínpályához kötött járművekről szóló jegyzőkönyv XXII. cikkének (2) bekezdése előírja, hogy a Közösség az aláírás, elfogadás, jóváhagyás, illetve csatlakozás időpontjában általános nyilatkozatot tesz, amelyben megjelöli azokat a jegyzőkönyvben szabályozott kérdéseket, amelyek közösségi hatáskörbe tartoznak. Ezért az I. mellékletben nyilatkozattervezetet csatoltak. A szöveg a 2000. december 22-i 44/2001/EK, a 2000. május 29-i 1346/2000/EK, valamint a 2008. június 17-i 593/2008/EK rendelettel, a vasúti rendszer Közösségen belüli kölcsönös átjárhatóságáról szóló, 2008. június 17-i 2008/57/EK európai parlamenti és tanácsi irányelvvel (átdolgozott szöveg) és a 2004. április 29-i 881/2004/EK rendelettel a Közösségre ruházott, jelenlegi hatáskörök alapján készült.

A fentiekre figyelemmel a Bizottság javasolja, hogy a Tanács fogadja el az alábbiakban található határozatot, amely felhatalmazást ad a mobil berendezésekkel kapcsolatos nemzetközi érdekekről szóló egyezmény sínpályához kötött járművekkel kapcsolatos kérdéseiről szóló jegyzőkönyv aláírására a fent említett nyilatkozat megtétele útján, amelynek szövegét a melléklet tartalmazza.

Javaslat

A TANÁCS HATÁROZATA

a 2007. február 23-án Luxemburgban elfogadott, a mobil berendezésekkel kapcsolatos nemzetközi érdekekről szóló egyezmény sínpályához kötött járművekkel kapcsolatos kérdéseiről szóló jegyzőkönyvnek az Európai Közösség részéről történő aláírásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 61. cikke c) pontjára a 300. cikk (2) bekezdésének első albekezdésével összefüggésben,

tekintettel a Bizottság véleményére[6],

mivel:

(1) Az Európai Közösség a bírósági határozatok kölcsönös elismerésének elvén alapuló, közös igazságügyi térség létrehozásán munkálkodik.

(2) A mobil berendezésekkel kapcsolatos nemzetközi érdekekről szóló egyezmény (a továbbiakban: a Fokvárosi Egyezmény) sínpályához kötött járművekkel kapcsolatos kérdéseiről szóló jegyzőkönyv (a továbbiakban: sínpályához kötött járművekről szóló jegyzőkönyv) – amelyeket 2007. február 23-án Luxemburgban fogadtak el – hasznos hozzájárulást jelent a nemzetközi szintű szabályozáshoz. Ezért kívánatos, hogy a Közösség kizárólagos hatáskörébe tartozó kérdésekre vonatkozó ezen jogi okmány rendelkezéseit a lehető leghamarabb alkalmazzák.

(3) A Közösség nevében a Bizottság folytatta le a tárgyalásokat a sínpályához kötött járművekről szóló jegyzőkönyv kizárólagos közösségi hatáskörbe tartozó részeiről.

(4) A sínpályához kötött járművekről szóló jegyzőkönyv XXII. cikkének (1) bekezdése előírja, hogy azok a regionális gazdasági integrációs szervezetek, amelyek hatáskörrel rendelkeznek a jegyzőkönyv által szabályozott egyes kérdésekben, aláírhatják az említett jegyzőkönyvet.

(5) A jegyzőköny a hatálybalépéséig írható alá.

(6) A sínpályához kötött járművekről szóló jegyzőkönyv is rendelkezik néhány olyan kérdésről, amelyet a polgári és kereskedelmi ügyekben a joghatóságról, valamint a határozatok elismeréséről és végrehajtásáról szóló, 2000. december 22-i 44/2001/EK tanácsi rendelet[7], a fizetésképtelenségi eljárásról szóló, 2000. május 29-i 1346/2000/EK tanácsi rendelet[8], a szerződéses kötelezettségekre alkalmazandó jogról szóló, 2008. június 17-i 593/2008/EK rendelet (Róma I)[9], a vasúti rendszer Közösségen belüli kölcsönös átjárhatóságáról szóló, 2008. június 17-i 2008/57/EK európai parlamenti és tanácsi irányelv[10] (átdolgozott szöveg), valamint az Európai Vasúti Ügynökség létrehozásáról szóló, 2004. április 29-i 881/2004/EK rendelet[11] szabályoz.

(7) A Közösség kizárólagos hatáskörrel rendelkezik a sínpályához kötött járművekről szóló jegyzőkönyv által szabályozott egyes kérdésekben, míg a tagállamok rendelkeznek hatáskörrel az e jogi okmány által szabályozott más kérdésekben.

(8) A Közösségnek ezért alá kell írnia a sínpályához kötött járművekről szóló jegyzőkönyvet. A sínpályához kötött járművekről szóló jegyzőkönyv XXII. cikkének (2) bekezdése előírja, hogy a regionális gazdasági integrációs szervezet az aláíráskor, elfogadáskor, jóváhagyáskor, illetve a csatlakozáskor nyilatkozatot tesz, amelyben megjelöli azokat az említett jegyzőkönyvben szabályozott kérdéseket, amelyek vonatkozásában a szervezet tagállamai hatáskört ruháztak a szervezetre.

(9) Az Egyesült Királyság és Írország részt vesz e határozat elfogadásában és alkalmazásában.

(10) Az Európai Unióról szóló szerződéshez és az Európai Közösséget létrehozó szerződéshez csatolt, Dánia helyzetéről szóló jegyzőkönyv 1. és 2. cikke értelmében Dánia nem vesz részt ennek a határozatnak az elfogadásában, és az rá nézve nem kötelező és nem alkalmazandó,

A KÖVETKEZŐKÉPPEN HATÁROZOTT:

1. cikk

1. A 2007. február 23-án Luxemburgban elfogadott, a mobil berendezésekkel kapcsolatos nemzetközi érdekekről szóló egyezmény sínpályához kötött járművekkel kapcsolatos kérdéseiről szóló jegyzőkönyv aláírását – a későbbi időpontban történő megkötésének lehetőségére is figyelemmel – a Közösség nevében jóváhagyja.

2. E határozat alkalmazásában a „tagállam” kifejezés az összes tagállamot jelenti, Dánia kivételével.

2. cikk

A Tanács elnöke – a 3. cikkben meghatározott feltétellel – felhatalmazást kap, hogy kijelölje a mobil berendezésekkel kapcsolatos nemzetközi érdekekről szóló egyezmény sínpályához kötött járművekkel kapcsolatos kérdéseiről szóló jegyzőkönyvnek az Európai Közösség nevében történő aláírására felhatalmazott személy(eke)t.

3. cikk

A Közösség a sínpályához kötött járművekről szóló jegyzőkönyv aláírásakor – a jegyzőkönyv XXII. cikkének (2) bekezdésével összhangban – a mellékletben található nyilatkozatot teszi.

A jegyzőkönyv szövege e határozathoz csatolva található.

Kelt Brüsszelben, -án/-én.

a Tanács részéről

az elnök

MELLÉKLET

A XXII. cikk (2) bekezdése szerinti nyilatkozat az Európai Közösségnek a 2007. február 23-án Luxemburgban elfogadott, a mobil berendezésekkel kapcsolatos nemzetközi érdekekről szóló egyezmény sínpályához kötött járművekkel kapcsolatos kérdéseiről szóló jegyzőkönyv (a továbbiakban: sínpályához kötött járművekről szóló jegyzőkönyv) által szabályozott azon kérdések vonatkozásában fennálló hatásköréről, amelyek tekintetében a tagállamok hatáskörüket az Európai Közösségre ruházták

1. A sínpályához kötött járművekről szóló jegyzőkönyv XXII. cikke előírja, hogy a szuverén államok által alapított olyan regionális gazdasági integrációs szervezetek, amelyeknek a jegyzőkönyvben szabályozott egyes kérdések a hatáskörükbe tartoznak, aláírhatják azt azzal a feltétellel, hogy megteszik a XXII. cikk (2) bekezdésében említett nyilatkozatot. A Közösség döntött a sínpályához kötött járművekről szóló jegyzőkönyv aláírásáról, és ennek megfelelően megteszi ezt a nyilatkozatot.

2. Az Európai Közösség tagállamai jelenleg a Belga Királyság, a Bolgár Köztársaság, a Cseh Köztársaság, a Dán Királyság, a Németországi Szövetségi Köztársaság, az Észt Köztársaság, Írország, a Görög Köztársaság, a Spanyol Királyság, a Francia Köztársaság, az Olasz Köztársaság, a Ciprusi Köztársaság, a Lett Köztársaság, a Litván Köztársaság, a Luxemburgi Nagyhercegség, a Magyar Köztársaság, a Máltai Köztársaság, a Holland Királyság, az Osztrák Köztársaság, a Lengyel Köztársaság, a Portugál Köztársaság, Románia, a Szlovén Köztársaság, a Szlovák Köztársaság, a Finn Köztársaság, a Svéd Királyság és Nagy-Britannia és Észak-Írország Egyesült Királysága.

3. Ez a nyilatkozat azonban nem vonatkozik a Dán Királyságra, a Szerződésekhez csatolt, Dánia helyzetéről szóló jegyzőkönyv 1. és 2. cikke értelmében.

4. Ez a nyilatkozat nem vonatkozik azokra a tagállami területekre, amelyekre az Európai Közösséget létrehozó szerződés nem vonatkozik, és nem sérti az e területek nevében és érdekében az érintett tagállamok által a sínpályához kötött járművekről szóló jegyzőkönyv alapján esetlegesen elfogadott ilyen aktusokat vagy álláspontokat.

5. Az Európai Közösség tagállamai hatásköröket ruháztak a Közösségre a polgári és kereskedelmi ügyekben a joghatóságról, valamint a határozatok elismeréséről és végrehajtásáról szóló, 2000. december 22-i 44/2001/EK tanácsi rendeletet[12], a fizetésképtelenségi eljárásról szóló, 2000. május 29-i 1346/2000/EK tanácsi rendeletet[13], a szerződéses kötelezettségekre alkalmazandó jogról szóló, 2008. június 17-i 593/2008/EK rendeletet (Róma I)[14], a vasúti rendszer Közösségen belüli kölcsönös átjárhatóságáról szóló, 2008. június 17-i 2008/57/EK európai parlamenti és tanácsi irányelvet[15] (átdolgozott szöveg), valamint az Európai Vasúti Ügynökség létrehozásáról szóló, 2004. április 29-i 881/2004/EK rendeletet[16] érintő kérdések vonatkozásában.

6. A járművek számozási rendszerét illetően, a Bizottság 2006/920/EK határozatával (a Bizottság 2006. augusztus 11-i határozata a transzeurópai hagyományos vasúti rendszer forgalmi szolgálati és forgalomirányítási alrendszerével kapcsolatos kölcsönös átjárhatóságára vonatkozó műszaki előírásokról) olyan számozási rendszert fogadott el, amely alkalmas a jegyzőkönyv V. cikkének (2) bekezdésében említett, sínpályához kötött járművek azonosítására.

Továbbá, a Közösség tagállamai és a nemzetközi hivatal közötti adatcserét illetően, a Közösség 2007/756/EK határozatának elfogadásával (a Bizottság 2007. november 9-i határozata a 96/48/EK és a 2001/16/EK irányelv 14. cikkének (4) és (5) bekezdésében előírt nemzeti járműnyilvántartás közös előírásainak elfogadásáról) jelentős előrehaladást ért el. Az említett határozat szerint az EK-tagállamok működtetik a nemzeti járműnyilvántartásokat, továbbá el kell kerülni a nemzetközi nyilvántartáshoz képest történő kettős adatrögzítést.

7. Azon hatáskörök gyakorlása, amelyeket a tagállamok az Európai Közösséget létrehozó szerződésnek megfelelően a Közösségre ruháztak, jellegénél fogva folyamatosan változik. A Szerződés keretében az illetékes intézmények hozhatnak a Közösség hatáskörének terjedelmét meghatározó határozatokat. A Közösség ezért fenntartja a jogot arra, hogy ezt a nyilatkozatot megfelelően módosítsa, anélkül, hogy ez előfeltétele lenne a sínpályához kötött járművekről szóló jegyzőkönyvben szabályozott kérdések tekintetében fennálló hatásköre gyakorlásának.

[1] HL L 12., 2001.1.16., 1. o.

[2] HL L 160., 2000.6.30., 1. o.

[3] HL L 177., 2008.7.4., 6. o.

[4] HL L 191., 2008.7.18., 1.o.

[5] HL L 220., 2004.6.21., 3. o.

[6] HL C , , o. .

[7] HL L 12., 2001.1.16., 1. o. A legutóbb …-val módosított rendelet.

[8] HL L 160., 2000.6.30., 1. o. A legutóbb …-val módosított rendelet.

[9] HL L 177., 2008.7.4., 6. o.

[10] HL L 191., 2008.7.18., 1.o.

[11] HL L 220., 2004.6.21., 3. o.

[12] HL L 12., 2001.1.16., 1. o. A legutóbb …-val módosított rendelet.

[13] HL L 160., 2000.6.30., 1. o. A legutóbb …-val módosított rendelet.

[14] HL L 177., 2008.7.4., 6. o.

[15] HL L 191., 2008.7.18., 1.o.

[16] HL L 220., 2004.6.21., 3. o.